พระราชบัญญัติให้อำนาจกระทรวงการคลังรวมหรือยุบเลิกทุนหมุนเวียน พ.ศ. 2543 (ยกเลิก)
วันที่ประกาศ: 2000-11-29

content: พระราชบัญญัติ ให้อำนาจกระทรวงการคลังรวมหรือยุบเลิกทุนหมุนเวียน พ.ศ. ๒๕๔๓ (ยกเลิก)
content: ภูมิพลอดุลยเดช ป.ร. ให้ไว้ ณ วันที่ ๑๕ พฤศจิกายน พ.ศ. ๒๕๔๓ เป็นปีที่ ๕๕ ในรัชกาลปัจจุบัน
content: พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า โดยที่เป็นการสมควรให้มีกฎหมายว่าด้วยการให้อำนาจกระทรวงการคลังรวมหรือยุบเลิกทุนหมุนเวียน จึงทรงพระกรุณาโปรดเกล้าฯ ให้ตราพระราชบัญญัติขึ้นไว้โดยคำแนะนำและยินยอมของรัฐสภา ดังต่อไปนี้
sectionNo: 1
content: มาตรา ๑ พระราชบัญญัตินี้เรียกว่า “พระราชบัญญัติให้อำนาจกระทรวงการคลังรวมหรือยุบเลิกทุนหมุนเวียน พ.ศ. ๒๕๔๓”
sectionNo: 2
content: มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ในพระราชบัญญัตินี้ “ทุนหมุนเวียน” หมายความว่า กองทุน กองทุนหมุนเวียน เงินทุน เงินทุนหมุนเวียน หรือทุนหมุนเวียน ที่ตั้งขึ้นเพื่อกิจการซึ่งอนุญาตให้นำรายรับสมทบทุนไว้ใช้จ่ายได้ แต่ทั้งนี้ไม่รวมถึงที่จัดตั้งขึ้นโดยบทบัญญัติของกฎหมายเฉพาะเพื่อการนั้น
sectionNo: 4
content: มาตรา ๔ ให้กระทรวงการคลังโดยได้รับอนุมัติจากคณะรัฐมนตรีมีอำนาจรวมหรือยุบเลิกทุนหมุนเวียนได้ตามหลักเกณฑ์ที่กำหนดในพระราชบัญญัตินี้
sectionNo: 5
content: มาตรา ๕ การรวมทุนหมุนเวียน ให้กระทำได้เมื่อทุนหมุนเวียนที่จะรวมกันนั้นมีวัตถุประสงค์เดียวกันหรือสามารถดำเนินการร่วมกันได้ และจะต้องไม่มีผลเป็นการขยายวัตถุประสงค์เกินกว่าวัตถุประสงค์เดิมของทุนหมุนเวียนที่นำมารวมกันนั้น การรวมทุนหมุนเวียนตามวรรคหนึ่ง อาจเป็นการรวมโดยการจัดตั้งเป็นทุนหมุนเวียนขึ้นใหม่
sectionNo: 5
content: หรือโดยการรวมทุนหมุนเวียนเดิมเข้าด้วยกัน
sectionNo: 6
content: มาตรา ๖ การยุบเลิกทุนหมุนเวียน ให้กระทำได้เมื่อปรากฏข้อเท็จจริงว่า (๑) หมดความจำเป็นที่จะต้องดำเนินการตามวัตถุประสงค์ในการจัดตั้งทุนหมุนเวียนนั้นแล้ว หรือ (๒) ทุนหมุนเวียนได้หยุดการดำเนินการโดยไม่มีเหตุผลอันสมควรและไม่ปฏิบัติตามระเบียบที่กระทรวงการคลังกำหนด
sectionNo: 7
content: มาตรา ๗ ในการเสนอขออนุมัติจากคณะรัฐมนตรีเพื่อรวมหรือยุบเลิกทุนหมุนเวียน ให้กระทรวงการคลังปรึกษาร่วมกับสำนักงบประมาณและนำความเห็นของหน่วยงานที่มีหน้าที่รับผิดชอบทุนหมุนเวียนนั้นประกอบการพิจารณาของคณะรัฐมนตรีด้วย
sectionNo: 8
content: มาตรา ๘ เมื่อคณะรัฐมนตรีมีมติให้รวมทุนหมุนเวียนใด ให้มีผลเป็นการโอนสินทรัพย์และหนี้สินของทุนหมุนเวียนเดิมไปเป็นของทุนหมุนเวียนที่จัดตั้งขึ้นใหม่หรือที่รวมเข้าด้วยกัน เมื่อคณะรัฐมนตรีมีมติให้ยุบเลิกทุนหมุนเวียนใด ให้ถือว่าเป็นการยุบเลิกทุนหมุนเวียนนั้นตามกฎหมาย
sectionNo: 9
content: มาตรา ๙ การจัดการเกี่ยวกับสินทรัพย์ หนี้สิน และสิทธิประโยชน์ของพนักงานและลูกจ้างของทุนหมุนเวียนที่โอนไปหรือยุบเลิกให้เป็นไปตามที่กระทรวงการคลังกำหนด ในกรณียุบเลิกทุนหมุนเวียน หากภายหลังจากการจัดการสินทรัพย์และหนี้สินตามวรรคหนึ่งเสร็จสิ้นแล้วมีเงินคงเหลือ ให้นำส่งคลังเป็นรายได้แผ่นดินทั้งหมด
sectionNo: 10
content: มาตรา ๑๐ ให้รัฐมนตรีว่าการกระทรวงการคลังรักษาการตามพระราชบัญญัตินี้
content: ผู้รับสนองพระบรมราชโองการ ชวน หลีกภัย นายกรัฐมนตรี
content: หมายเหตุ :- เหตุผลในการประกาศใช้พระราชบัญญัติฉบับนี้ คือ โดยที่ในปัจจุบันได้มีการจัดตั้งทุนหมุนเวียนที่มีวัตถุประสงค์เหมือนกันหรือใกล้เคียงกันขึ้นเป็นจำนวนมาก ทำให้การดำเนินงานมีความซ้ำซ้อนกันและสิ้นเปลืองค่าใช้จ่ายในการบริหารจัดการ ดังนั้น
content: เพื่อให้การบริหารจัดการทุนหมุนเวียนที่จัดตั้งขึ้นเป็นไปอย่างมีประสิทธิภาพมากยิ่งขึ้น สมควรดำเนินการรวมทุนหมุนเวียนที่มีวัตถุประสงค์เดียวกันหรือสามารถดำเนินการร่วมกันได้เข้าด้วยกันและสมควรยุบเลิกทุนหมุนเวียนที่หมดความจำเป็นหรือหยุดดำเนินการ โดยให้กระทรวงการคลังเป็นผู้มีอำนาจดำเนินการในเรื่องดังกล่าว
content: จึงจำเป็นต้องตราพระราชบัญญัตินี้